b'\n_START_ARTICLE_\nAmstel (\xc3\xb8l)\n_START_PARAGRAPH_\nAmstel brygges av Amstelbrouwerij (norsk Amstelbryggeriet). Fra 1870-71 til 1980 l\xc3\xa5 bryggeriet p\xc3\xa5 Mauritskade i Amsterdam, Noord-Holland i Nederland. Bryggeriet og \xc3\xb8let har f\xc3\xa5tt navn etter elven Amstel som har sitt utl\xc3\xb8p i Amsterdam.\n_START_SECTION_\nHistorie\n_START_PARAGRAPH_\nI 1872 brygget Amstelbryggeriet 10\xc2\xa0000 hektoliter pils. Til brygging og lagring ble is tatt fra kanalene i Amsterdam og lagret i spesielle kjellere med doble vegger.\n_START_SECTION_\nMarked\n_START_PARAGRAPH_\nI begynnelsen ble Amstel hovedsakelig solgt og drukket i Amsterdam. Etter at det hadde blitt kjent og ble drukket i hele Nederland ble det i 1883 for f\xc3\xb8rste gang eksportert til Storbritannia og tidligere Nederlands-Indi\xc3\xab.\n_START_SECTION_\nOrganisasjon\n_START_PARAGRAPH_\nI 1892 ble Beiersche Bierbrouwerij de Amstel, opprettet av firmaet De Pesters, Kooy en Co., et aksjeselskap. I 1915 var produksjonen tyve ganger st\xc3\xb8rre enn i 1892, og i 1926 utgjorde Amstel en tredjedel av den totale eksporten av \xc3\xb8l fra Nederland._NEWLINE_I 1941 overtok Amstel og Heineken kapitalen til det amsterdamske bryggeriet Van Vollenhovens Bierbrouwerij p\xc3\xa5 Hoogte Kadijk. Dette bryggeriet ble stengt i 1961.\n_START_SECTION_\nAktiviteter i utlandet\n_START_PARAGRAPH_\nAmstel bygget et bryggeri i Surinam i 1954, og var et \xc3\xa5r senere det f\xc3\xb8rste nederlandske bryggeriet som eksporterte boks\xc3\xb8l. Total eksporterte Amstel da 101\xc2\xa0000 hektoliter._NEWLINE_I 1958 begynte et jordansk  bryggeri \xc3\xa5 brygge \xc3\xb8l i samarbeide med Amstel, og i 1960 ble det tredje Amstelbryggeriet utenfor Nederland satt i drift p\xc3\xa5 Cura\xc3\xa7ao, De nederlandske Antiller. I Libanon begynte Almazabryggeriet \xc3\xa5 produsere \xc3\xb8l under lisens fra Amstel i 1962, og i 1963 ble bryggerier bygget i Puerto Rico og Hellas.\n_START_SECTION_\nHeineken\n_START_PARAGRAPH_\nAmstelbryggeriet ble i 1968 overtatt av konkurrenten Heineken, og i 1980 stengte Amstelbryggeriet i Amsterdam da produksjonen ble flyttet til Zoeterwoude i Zuid-Holland. _NEWLINE_Etter flyttingen ble bryggeriet p\xc3\xa5 Mauritskade revet, og den eneste bygningen som er igjen er hovedkontoret (bygget i 1930). Denne brukes i dag av Hogeschool van Amsterdam, i fasaden sees arbeider av billedhuggeren Gerarda Rueter.'